Document ID: 32014D0806

KOMISIJOS ĮGYVENDINIMO SPRENDIMAS
2014 m. lapkričio 18 d.
kuriuo pagal Europos Parlamento ir Tarybos reglamentą (EB) Nr. 443/2009 „Webasto“ saulės energijos stogas akumuliatoriui krauti patvirtinamas kaip naujoviška keleivinių automobilių išmetamo CO2 kiekio mažinimo technologija
(Tekstas svarbus EEE)
(2014/806/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. balandžio 23 d. Europos Parlamento ir Tarybos reglamentą (EB) Nr. 443/2009, nustatantį naujų keleivinių automobilių išmetamų teršalų normas pagal Bendrijos integruotą principą mažinti lengvųjų transporto priemonių išmetamo CO2 kiekį (1), ypač į jo 12 straipsnio 4 dalį,
kadangi:
(1)
2014 m. kovo 5 d. tiekėjas „Webasto Roof & Components SE“ (toliau - pareiškėjas) pateikė paraišką „Webasto“ saulės energijos stogą akumuliatoriui krauti patvirtinti kaip naujovišką technologiją. Nustatyta, kad paraiška išsami, ir Komisijos atliekamo paraiškos vertinimo laikotarpis pradėtas skaičiuoti nuo kitos dienos po to, kai paraiška buvo oficialiai gauta, t. y. nuo 2014 m. kovo 6 d.;
(2)
paraiška įvertinta pagal Reglamento (EB) Nr. 443/2009 12 straipsnį, Komisijos įgyvendinimo reglamentą (ES) Nr. 725/2011 (2) ir paraiškų pripažinti naujoviškas technologijas pagal Reglamentą (EB) Nr. 443/2009 rengimo technines gaires (toliau - Techninės gairės) (3);
(3)
paraiška susijusi su „Webasto“ saulės energijos stogu akumuliatoriui krauti. Saulės energijos stogą sudaro ant automobilio stogo montuojama fotovoltinė plokštė (FP). Fotovoltinė plokštė aplinkos energiją paverčia elektros energija, kuri per DC/DC keitiklį kaupiama transporto priemonės akumuliatoriaus baterijoje. Komisijos nuomone, iš paraiškoje pateiktos informacijos matyti atitiktis Įgyvendinimo reglamento (EB) Nr. 443/2009 12 straipsnyje ir Reglamento (ES) Nr. 725/2011 2 ir 4 straipsniuose nurodytoms sąlygoms ir kriterijams;
(4)
pareiškėjas įrodė, kad šioje paraiškoje apibūdinto tipo saulės energijos stogo akumuliatoriui krauti sistema buvo naudojama ne daugiau kaip 3 % atskaitos metais (2009 m.) užregistruotų naujų lengvųjų automobilių;
(5)
siekiant nustatyti, kiek sumažės išmetamo CO2 kiekis, kai transporto priemonėje bus naudojama naujoviška technologija, reikia apibrėžti bazinę transporto priemonę, su kurios efektyvumu turėtų būti lyginamas transporto priemonės, kurioje taikoma naujoviška technologija, efektyvumas, kaip numatyta Įgyvendinimo reglamento (ES) Nr. 725/2011 5 ir 8 straipsniuose. Komisija mano, kad bazinė transporto priemonė turėtų būti visais aspektais ekologinės naujovės transporto priemonei identiškas transporto priemonės variantas, tik be saulės energijos stogo ir, jei taikoma, be papildomo akumuliatoriaus ir kitų įrenginių, reikalingų saulės energijai paversti elektros energija ir ją kaupti. Naujos transporto priemonės, kurioje įmontuotas saulės energijos stogas, bazinė transporto priemonė turėtų būti tokia transporto priemonė, kurioje saulės energijos stogas atjungtas ir atsižvelgta į masės pokyčius, susijusius su saulės energijos stogo įmontavimu;
(6)
pareiškėjas pateikė bandymo metodiką, skirtą nustatyti, kiek sumažėja išmetamo CO2 kiekis naudojant saulės energijos stogą akumuliatoriui krauti; toje metodikoje naudojamos Techninėmis gairėmis pagrįstos formulės. Komisija mano, kad taip pat turėtų būti pateikta įrodymų, kokiu mastu sumažinamos bendros su transporto priemonės važiavimo funkcija susijusios energijos sąnaudos, palyginti su įrenginių, skirtų vairuotojo ir keleivių patogumui didinti, sunaudojamos energijos kiekiu;
(7)
apskaičiuojant sąnaudų sumažinimą būtina atsižvelgti į vieno transporto priemonės akumuliatoriaus talpą arba į tai, ar transporto priemonėje yra papildomas akumuliatorius, skirtas tik saulės energijos stogo pagamintai elektros energijai kaupti;
(8)
Komisija mano, kad pagal bandymo metodiką bus gaunami bandymų rezultatai, kuriuos galima patikrinti, pakartoti ir palyginti ir kad ją taikant galima, remiantis statistiškai labai reikšmingais duomenimis, praktiškai įrodyti, kaip taikant naujovišką technologiją sumažės išmetamo CO2 kiekis, kaip nustatyta Įgyvendinimo reglamento (ES) Nr. 725/2011 6 straipsnyje;
(9)
atsižvelgdama į šias aplinkybes Komisija mano, kad pareiškėjas įrodė, jog išmetamųjų teršalų kiekio sumažėjimas naudojant naujovišką technologiją yra ne mažesnis nei 1 g CO2/km;
(10)
Europos Parlamento ir Tarybos reglamente (EB) Nr. 715/2007 (4) ir Komisijos reglamente (EB) Nr. 692/2008 (5) nurodytame išmetamo CO2 kiekio tipo patvirtinimo bandyme į saulės energijos stogo buvimą ir naudojant šią technologiją gaunamą papildomą energiją neatsižvelgiama, todėl Komisiją tenkina tai, kad „Webasto“ saulės energijos stogui akumuliatoriui krauti standartinis bandymų ciklas netaikomas. Komisija nustatė, kad patikros ataskaitą parengė nepriklausoma sertifikuota įstaiga „TÜV SÜD Czech s.r.o.“ ir kad ataskaitoje patvirtinamos paraiškoje išdėstytos išvados;
(11)
atsižvelgdama į šias aplinkybes, Komisija mano, kad nagrinėjamos naujoviškos technologijos pripažinimui neturėtų būti prieštaraujama;
(12)
turėtų būti nustatytas individualus šiuo įgyvendinimo sprendimu patvirtintos naujoviškos technologijos kodas, kad atitinkamuose tipo patvirtinimo dokumentuose pagal Direktyvos 2007/46/EB I, VIII ir IX priedus būtų galima naudoti bendrą ekologinės naujovės kodą,
PRIĖMĖ ŠĮ SPRENDIMĄ:
1 straipsnis
1. „Webasto“ saulės energijos stogas akumuliatoriui krauti, skirtas naudoti M1 kategorijos transporto priemonėse, pagal Reglamento (EB) Nr. 443/2009 12 straipsnį patvirtinamas kaip naujoviška technologija.
2. Išmetamo CO2 kiekio sumažinimas dėl 1 dalyje nurodyto „Webasto“ saulės energijos stogo akumuliatoriui krauti naudojimo nustatomas pagal priede pateiktą metodiką.
3. Šiuo įgyvendinimo sprendimu patvirtintos naujoviškos technologijos tipo patvirtinimo dokumentuose įrašomas individualus ekologinės naujovės kodas „7“.
2 straipsnis
Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
Priimta Briuselyje 2014 m. lapkričio 18 d.

Labels: 1
14
20
7
3
8